SL Uradni list Evropske unije L 31/27

IZVEDBENI SKLEP KOMISIJE (EU) 2017/197

z dne 2. februarja 2017

o spremembi Izvedbenega sklepa (EU) 2016/1138 glede nekaterih rokov za uporabo standardov UN/CEFACT za izmenjavo informacij o ribištvu

(notificirano pod dokumentarno številko C(2017) 457)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (1) ter zlasti členov 111 in 116 Uredbe,

ob upoštevanju Izvedbene uredbe Komisije (EU) št. 404/2011 z dne 8. aprila 2011 o določitvi podrobnih pravil za izvajanje Uredbe Sveta (ES) št. 1224/2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike (2) in zlasti člena 146j Uredbe,

ob upoštevanju naslednjega:

(1) Sistemi države članice zastave bi morale omogočati pošiljanje sporočil sistema za spremljanje plovil in odgovarjanje na zahteve za podatke sistema za spremljanje plovil prek uporabe standarda Centra Združenih narodov za pospeševanje trgovine in elektronsko poslovanje (UN/CEFACT) v skladu s členom 146f Uredbe (EU) št. 404/2011.

(2) Člen 146d Uredbe (EU) št. 404/2011 določa, da je pošiljanje vseh sporočil, vključno s podatki sistema za spremljanje plovil, izvedeno prek elektronskega omrežja za izmenjavo ribolovnih podatkov „transportna plast“, ki ga Komisija zagotavlja državam članicam.

(3) Izvedbeni sklep Komisije (EU) 2016/1138 (3) določa roke za uporabo standardov UN/CEFACT za izmenjavo informacij o ribištvu.

(4) Omrežje transportna plast je bilo vzpostavljeno s štirimesečno zamudo in države članice potrebujejo dovolj časa za namestitev in testiranje.

(5) Zato je primerno odložiti nekatere roke iz Izvedbenega sklepa (EU) 2016/1138 za uporabo teh standardov UN/CEFACT.

(6) Izvedbeni sklep (EU) 2016/1138 bi bilo zato treba ustrezno spremeniti –

SPREJELA NASLEDNJI SKLEP:

Člen 1

Izmenjava podatkov sistema za spremljanje plovil

Člen 1 Izvedbenega sklepa (EU) 2016/1138 se nadomesti z naslednjim:

„Člen 1 1. Od 1. februarja 2017 se oblika zapisa, ki se uporablja za poročanje podatkov iz sistema za spremljanje plovil iz člena 146f Uredbe (EU) št. 404/2011, in ustrezni izvedbeni dokumenti spremenijo, kakor je določeno v obliki zapisa UN/CEFACT P 1000-7: specifikacije domene položaja plovila, objavljene na strani z evidenco matičnih podatkov (Master Data Register) na spletni strani Evropske komisije, namenjeni ribištvu. 2. Od 1. julija 2018 sistemi države članice zastave omogočajo odgovarjanje na zahteve za podatke sistema za spremljanje plovil iz člena 146f(3) Izvedbene uredbe (EU) št. 404/2011 v obliki zapisa, kakor je spremenjena z odstavkom 1 tega člena.“

Člen 2

Naslovniki

Ta sklep je naslovljen na države članice.

V Bruslju, 2. februarja 2017 Za Komisijo Karmenu VELLA Član Komisije

(1) UL L 343, 22.12.2009, str. 1.

(2) UL L 112, 30.4.2011, str. 1.

(3) Izvedbeni sklep Komisije (EU) 2016/1138 z dne 11. julija 2016 o spremembi oblik zapisa, ki temeljijo na standardu UN/CEFACT za izmenjavo informacij o ribištvu (UL L 188, 13.7.2016, str. 26).